इनके यूजर्स ने भारतीय कानून या वॉट्सऐप के नियमों का किया उल्लंघन
Whatsapp Has Banned More Than 4.7 Million Accounts In India In March 2023 वॉट्सऐप की नई मंथली रिपोर्ट के मुताबिक, कंपनी ने मार्च 2023 में यूजर्स की शिकायतों और नियमों के आधार पर भारत में 47 लाख से ज्यादा अकाउंट को बैन कर दिया है।
वॉट्सऐप ने मार्च 2023 में यूजर्स की शिकायतों और नियमों के आधार पर भारत में 47 लाख से ज्यादा अकाउंट को बैन कर दिया है। वॉट्सऐप की मंथली रिपोर्ट के मुताबिक, कंपनी ने 1 मार्च से 31 मार्च 2023 के बीच वॉट्सऐप ने 4,715,906 भारतीय यूजर्स के अकाउंट पर प्रतिबंध लगाया है।
इन अकाउंट्स को भारतीय कानून और वॉट्सऐप के नियमों का उल्लंघन करने पर बैन किया गया है।
रिपोर्ट्स से यह भी पता चला है कि वॉट्सऐप को 4,720 शिकायतें मिली थीं। इनमें से 4,316 शिकायत में अकाउंट बैन करने की अपील की थी, लेकिन वॉट्सऐप ने केवल 585 के खिलाफ कार्रवाई की है।
फरवरी में 46 लाख भारतीय यूजर्स पर लगाया प्रतिबंध
इससे पहले फरवरी में वॉट्सऐप ने 46 लाख भारतीय यूजर्स पर प्रतिबंध लगाया था। इससे पहले जनवरी में 29 लाख अकाउंट, दिसंबर में 36 लाख अकाउंट और नवंबर में 37 लाख अकाउंट बैन किए थे।
क्यों बैन होते हैं अकाउंट?
कंपनी के मुताबिक अगर कोई गैर-कानूनी, अश्लील, मानहानि से जुड़ा, धमकाने, डराने या परेशान करने, नफरत फैलाने या फिर किसी को उकसाने वाला कंटेंट अपने वॉट्सऐप पर शेयर करता है, तो उसका अकाउंट बैन कर दिया जाता है। इसके अलावा अगर कोई यूजर कंपनी के नियम और शर्तों का उल्लंघन करता है, तो भी उसका अकाउंट बैन किया जा सकता है।
वॉट्सऐप को अब एक साथ 4 फोन में चला सकेंगे
इससे पहले पिछले हफ्ते वॉट्सऐप ने एक बड़ा बदलाव किया है। अब यूजर्स एक ही अकाउंट को एक साथ 4 फोन में इस्तेमाल (लॉग-इन) कर सकेंगे। वैसे तो यूजर्स WhatsApp Web की मदद से एक ही अकाउंट को फोन और PC (डेस्कटॉप) दोनों में यूज कर सकते हैं, लेकिन अब ये फीचर फोन के लिए भी मिलेगा।
कंपनी के मुताबिक, वॉट्सऐप का यह फीचर कुछ हफ्तों में सभी यूजर्स तक पहुंच जाएगा। कुछ दिनों पहले ही इस फीचर को WhatsApp Beta यूजर्स के लिए रिलीज किया गया था। वॉट्सऐप की पेरेंट कंपनी META के CEO मार्क जुकरबर्ग ने इस नए फीचर की जानकारी दी है। उन्होंने लिखा- 'अब आप एक साथ चार फोन पर वॉट्सऐप लॉग-इन कर सकेंगे।'
